На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15, 16. и члена 24. пасус 2. Покраїнскей скупштинскей одлуки о покраїнскей управи («Службени новини AПB», число 37/14, 54/14 – др. одлука 37/16, 29/2017, 24/2019, 66/2020, 38/2021, 22/25), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ АКТИВНОСЦОХ ВЯЗАНИХ ЗА УНАПРЕДЗЕНЄ БЕЗПЕЧНОСЦИ ОБЄКТОХ УСТАНОВОХ ОСНОВНОГО И ШТРЕДНЬОГО ОБРАЗОВАНЯ И ВОСПИТАНЯ НА ТЕРИТОРИЇ АВТОНОМНЕЙ ПОКРАЇНИ ВОЙВОДИНИ – НАБАВКА ОПРЕМИ, У 2025. РОКУ**

**Член 1.**

З тим правилнїком ше ушорює способ, условия и критериюми додзельованя буджетних средствох за финансованє и софинансованє активносцох вязаних за унапредзенє безпечносци обєктох установох основного и штреднього образованя и воспитаня на териториї Автономней покраїни Войводини – набавка опреми, у складзе зоз апроприяциями хтори одобрени з одлуку о буджету Автономней Покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Секретарият).

Шицки поняца хтори ше хаснує у тим правилнїку у хлопским ґраматичним роду облапяю хлопски и женски род особох на хтори ше одноша.

**Член 2.**

Право на додзельованє средствох маю установи основного и штреднього образованя и воспитаня на териториї АП Войводини, чий снователь Република Сербия, автономна покраїна або єдинка локалней самоуправи на териториї АП Войводини(у дальшим тексту: хаснователє).

**Член 3.**

За реализацию активносцох предвидзени вкупно **25.000.000,00 динари** (на уровню основного образованя и воспитаня **17.500.000,00 динари** и на уровню штреднього образованя и воспитаня **7.500.000,00 динари).**

**Максимална сума средствох на хтору хаснователє можу конкуровац то 1.199.999,00 динари з урахованим ПДВ-ом.**

Средства зоз пасусу 1. того члена ше будзе додзельовац прейґ Конкурсу хтори ше обяви у «Службених новинох Автономней покраїни Войводини» и на интернет боку хасновательох буджетних средствох, а информацию о Конкурсу и адресу интернет презентациї на хторей обявени Конкурс ше обявює у найменєй єдних дньових новинох хтори ше дистрибуує за цалу територию Републики Сербиї.

Средства ше додзелює за набавку опреми з хтору ше унапредзує безпечносц обєктох установох основного и штреднього образованя и воспитаня на териториї Автономней покраїни Войводини и то за: процивогньово апарати, детектори за метал, опрему за видео-надпатрунок и другу подобну опрему хтора ше одноши на безпечносц.

Средства ше нє додзелює за опрему чийо финансованє у полней суми обезпечене з других жридлох.

Конкурс або информацию о Конкурсу и адресу интернет презентациї на хторей обявени Конкурс мож обявиц и на язикох националних меншинох – националних заєднїцох, хтори ше службено хаснує у роботи орґанох Автономней покраїни Войводини.

Конкурс отворени **од 5.8.2025. року по 4.9.2025. року.**

Конкурс облапя податки о назви акта на основи хторого ше розписує Конкурс, висину вкупних средствох хтори предвидзени за додзельованє по Конкурсу, о тим хто ше може приявиц на Конкурс и за яки наменки, критериюми по хторих ше будзе ранґовац прияви на Конкурсу, способ и термин за подношенє приявох на Конкурс, як и другу документацию з хтору ше доказує сполнєтосц условийох и критериюмох за подношенє прияви на Конкурс.

Документацию поднєшену на Конкурс ше нє враца.

**Член 4.**

Прияву на kонкурс ше подноши у писаней форми, на єдинственим формуларе хтори ше обяви на интернет боку Секретарияту у чаше хтори нє може буц кратши як 15 днї по обявйованю kонкурсу.

Число приявох хтори єден подношитель може поднєсц нє огранїчене, окрем у случаю же з конкурсом то иншак нє одредзене.

Документацию хтору ше подноши ґу прияви на конкурс, Покраїнски секретарият предпише у конкурсу.

Секретарият затримує право од подношителя прияви, по потреби, питац додатну документацию и информациї.

**Член 5.**

Покраїнски секретар хтори компетентни за роботи образованя (у дальшим тексту: покраїнски секретар) формує комисию за запровадзованє конкурсу.

Члени комисиї длужни подписац вияву же нє маю приватни интерес у вязи з роботу и одлучованьом комисиї, односно зоз запровадзованьом конкурсу (виява о нєиснованю зраженя интересох).

Зраженє интересох иснує кед член комисиї або члени його фамелиї (малженска або нємалженска пара, дзецко або родитель) заняти або су члени орґана хаснователя хтори участвує на конкурсу або гоч хторого правного субєкта хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член Комисиї подписує вияву пред тим як цо поднєє перши дїї у вязи з конкурсом.

У случаю спознаня же ше находзи у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї будзе меновац нового члена як замену.

**Член 6.**

По виходзеню термину за подношенє приявох, Комисия приступа ґу розпатраню приявох.

Комисия нє будзе розпатрац нєподполни и нєдошлєбодзени прияви и то:

* нєподполни прияви (нєправилно виполнєти прияви, т.є. прияви у хторих нє виполнєти шицки обовязни поля, прияви хтори нє подписани и нє печатовани, прияви чий вредносни лимит менши як 1.199.999,00 динари, прияви ґу хторим приложена документация хтора хлєдана зоз Конкурсом доручена зоз нєдостатками и/або є нє доручена);
* нєблагочасни прияви (прияви хтори послати по термину хтори назначени як остатнї дзень конкурсу),
* нєдошлєбодзени прияви (прияви хтори поднєсли нєовласцени особи и субєкти хтори нє предвидзени зоз Конкурсом),
* прияви хтори ше нє одноша на з конкурсом предвидзени наменки;
* прияви хасновательох хтори у предходним периодзе нє оправдали средства хтори додзелєни з покраїнского буджету прейґ финансийних и наративних звитох.

**Член 7.**

Критериюми за оценьованє приявох:

|  |  |  |
| --- | --- | --- |
| Порядкове  число | Критериюми | Боди |
| 1 | Значносц реализациї набавки опреми у одношеню на безпечносц и здравє школярох, наставнїкох и занятих хтори хасную обєкти | 0–50 |
| 2 | финансийна оправданосц набавки опреми | 0–10 |
| 3 | иснованє других жридлох финансованя – софинансованє набавки опреми | 0–10 |
| 4 | отримуюцосц – длуготирвацосц ефекту злєпшаня условийох хаснованя обєкту по реализациї набавки опреми | 0–10 |
| 5 | активносци хтори подняти з цильом реализациї набавки опреми | 0–10 |
| 6 | ступень розвитосци єдинки локалней самоуправи на чиєй ше териториї находзи установа образованя | 0–10 |

**Член 8.**

У складзе з критериюмами хтори дефиновани у Конкурсу и Правилнїку, Комисия формує ранґ-лїстину подношительох приявох, з предлогом за розподзельованє средствох хтори ропредзелєни з Конкурсом.

Комисия ма обовязку предлог розподзельованя средствох составиц у чаше хтори нє може буц длугши як 60 днї по виходзеню термину за подношенє приявох и вєдно з ранґ-лїстину доручиц го покраїнскому секретарови на одлучованє.

Покраїнски секретар розпатра предлог Комисиї з ранґ-лїстину и з ришеньом одлучує о розподзельованю средствох хасновательом, у чаше 30 дньох по доручованю предлогу Комисиї за додзельованє средствох.

Ришенє зоз пасуса 1. того члена конєчне.

Ришенє зоз пасуса 1. того члена з таблїчковим препатрунком у хторим дати податки о додзельованю средствох ше обявює на интернет презентациї Покраїнского секретарияту.

**Член 9.**

Обовязку за додзельованє средствох Покраїнски секретарият пребера на основи контракту, у смислу закона з хторим ше ушорює буджетну систему.

**Член 10.**

Додзелєни средства ше виплацує по заключованю Контракту, а на основи поєдинєчних ришеньох о виплацованю, у складзе з динамику прилїву средствох до буджету АП Войводини.

Кед хаснователь средствох нє подпише контракт у чаше хтори одредзел Секретарият, будзе ше тримац же одступел од поднєшеней прияви.

У случаю же ше, пре причини на хтори Секретарият нє може уплївовац, додзелєни средства нє може пренєсц на рахунки хаснователя средствох, Секретарият ма право розтаргнуц контракт.

**Член 11.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки за хтору средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за хтору су додзелєни.

Кед хаснователь нє доручи звит зоз пасуса 2. того члена, траци право конкуровац за розподзельованє средствох на наступним конкурсу за набавку опреми за видео-надпатрунок.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

**Член 12.**

Секретарият провадзи реализацию набавки опреми за хтору одобрени средства.

Провадзенє реализациї облапя:

1. препатранє звитох з боку Секретарияту;
2. обовязку подношителя прияви оможлївиц представительом Секретарияту окончиц увид до релевантней документациї хтора настала под час реализациї набавки опреми;
3. зазберованє информацийох од подношителя прияви;
4. други активносци хтори предвидзени зоз контрактом.

Подношитель прияви длужен Секретарияту оможлївиц провадзенє реализациї набавки опреми.

**Член 13.**

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядови интернет бок Покраїнского секретарияту за образованє, предписаня, управу и национални меншини – национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 003376968 2025 09427 001

Нови Сад, 4.8.2025. року

**Покраїнски секретар,**

Роберт Отот